Regeringen indførte mandag midlertidig grænsekontrol på grænsen til Tyskland. Det får også betydning for Nordjylland. - Vi har fået et forvarsel om personaleafgivelser. Sådan lyder det fra Marianne Vestergaard-Lau, Politiinspektør i Nordjyllands Politi. Hun kan ikke sige præcist, hvornår eller hvor mange nordjyske betjente, der skal bidrage ved grænsen. Marianne Vestergaard-Lau fortæller, at afgivelserne af betjentene til grænsekontrol betyder, at Nordjyllands Politi må prioritere. - Vi vil stadig have patruljer på gaden og rykke ud til de akutte ting, men det er klart, at det vil have en konsekvens, siger Marianne Vestergaard-Lau og peger på, at det f.eks. vil betyde længere sagsbehandling og nedprioritering af eksempelvis større trafikkontroller og lignende. - Jeg kan ikke sige så meget mere på nuværende tidspunkt, men jeg vil sikre mig, at vi har patruljer på gaden som i dag, så borgerne kommer på den måde ikke til at mærke det, siger Marianne Vestergaard-Lau. Grænsen til Tyskland er 67 kilometer lang og består af 13 grænseovergange.

Opsummering:
Også betjente fra Nordjyllands Politi skal bidrage til grænsekontrollen ved Tyskland. Det er endnu uvist hvornår og hvor mange betjente det kommer til at omhandle, men det vil få betydning i Nordjylland.